Tupolev Tu-22

Tupolev Tu-22 (v kóde NATO: "Blinder") bol sovietsky bombardér z konca 50. rokov 20. storočia. Vznik a vývoj Lietadlo vzniklo na základe požiadavky na stroj, ktorý mal byť náhradou za Tupolev Tu-16. Pôvodne sa začalo pracovať na dvoch projektoch, avšak nakoniec bol vyvíjaný iba projekt „105“. Prvý prototyp bol vyrobený už v auguste 1957, avšak neboli k nemu motory, na ktoré sa muselo čakať až do septembra. Prvý prototyp „105A“ vzlietol 7. septembra 1959, pri jednom zo skúšobných letov došlo ku katastrofe, keď sa stroj zrútil a zahynuli dvaja členovia posádky. Prvé tri sériové lietadlá boli dokončené v lete roku 1960, pričom testy ďalej pokračovali. Ukázalo sa, že stroj je za letu nestabilný. Došlo k ďalšej havárii, avšak aj napriek tomu bolo rozhodnuté o výrobe 12 bombardérov Tu-22A a 30 prieskumných lietadiel Tu-22R. Letové skúšky ďalej pokračovali až do septembra 1962, kedy bol stroj oficiálne zavedený do výzbroje, a to aj napriek tomu, že nedosahoval požadovaných parametrov. Nakoniec bolo vyrobených iba 15 kusov lietadiel Tu-22A, ktoré boli používané na prípravu prvých posádok. Pokračovalo sa však v produkcii prieskumných lietadiel Tu-22R, ktorých bolo vyrobených 127 kusov. Ďalej bol vyrobený cvičný variant Tu-22U, pričom prvý stroj vznikol prestavbou z variantu Tu-22R. Tiež bolo vyrobených 47 lietadiel vo variante Tu-22P, čo boli lietadlá – rušiče. Od roku 1961 začali prebiehať skúšky ďalšieho typu pod označením Tu-22K, resp. komplexu K-22, ktorý zahŕňal lietadlo–nosič Tu-22K, raketu Ch-22 a rádiolokátor PN. Tu-22K mal napádať dôležité ciele v hĺbke územia protivníka a americké lietadlové lode. Lietadlá sa v počte 76 kusov sériovo vyrábali od roku 1965 do roku 1969. Začiatkom 70. rokov vzlietli nové stroje Tupolev Tu-22M, čo však boli prakticky iné lietadlá. Operačné nasadenie Tu-22 nebol obľúbeným strojom pre pilotov ani posádku. Lietadlá trpeli poruchami, vysokou pádovou rýchlosťou, značné množstvo ich bolo stratených pri haváriách. Náročná bola aj údržba stroja. Lietadlá boli zo sovietskeho letectva vyradené začiatkom 90. rokov. Okrem ZSSR stroje používala aj Líbya a Irak. Špecifikácie (Tu-22R) Technické údaje Posádka: 3 – pilot, navigátor, operátor zbraní Dĺžka: 41,60 m Rozpätie: 23,17 m Výška: 10,13 m Plocha krídel: 162 m² Hmotnosť prázdneho lietadla: – Vzletová hmotnosť: 85 000 kg Maximálna vzletová hmotnosť: 92 000 kg Pohonná jednotka: 2 × prúdový motor Dobrynin RD-7M-2 Ťah bez zapnutej forsáže: 107,9 kN (každý motor) Ťah so zapnutou forsážou: 161,9 kN (každý motor) Výkony Maximálna rýchlosť: 1 510 km/h Dolet: 4 900 km Dostup: 13 300 m Plošné zaťaženie: 525 kg/m² Pomer ťah/hmotnosť: 0,38 Výzbroj 1× kanón AM-23 kalibru 23 mm v zadnej streleckej veži 9 000 kg bômb 1× riadená strela Ch-22 (AS-4 'Kitchen') Iné projekty Commons ponúka multimediálne súbory na tému Tupolev Tu-22 Zdroj Tento článok je čiastočný alebo úplný preklad článkov Tupolev Tu-22 na českej Wikipédii a Tupolev Tu-22 na anglickej Wikipédii.